**7ο ΜΑΘΗΜΑ: ΕΠΙΣΚΕΨΗ ΣΤΟ 16o COMICDOM CON ATHENS**

**Ημέρα: Σάββατο 16 Απριλίου**

**Ώρα συνάντησης: 11.00. Διάρκεια: Περίπου 2h**

**Τόπος συνάντησης: Ελληνοαμερικανική Ένωση, Μασσαλίας 22, Κολωνάκι.**

**Στις 11 θα γίνει ξενάγηση από τους διοργανωτές και στη συνέχεια θα επισκεφθούμε την Πλατεία Κλαυθμώνος όπου λαμβάνει χώρα το εμπορικό τμήμα με την παρουσία καλλιτεχνών, εκδοτών, βιβλιοπωλών κ.λπ.**

Ακολουθεί τμήμα του Δελτίου Τύπου της διοργάνωσης

Τo **Comicdom CΟΝ Athens,** το μεγαλύτερο και μακροβιότερο ελληνικό φεστιβάλ αποκλειστικά αφιερωμένο στα comics, ανοίγει τις πύλες του στις **15, 16** & **17 Απριλίου 2022** για την 16η διοργάνωσή του. Το Φεστιβάλ, που πραγματοποιείται στους χώρους της **Ελληνοαμερικανικής Ένωσης** και στην **Πλατεία Κλαυθμώνος**, παρουσιάζει πλήθος εκδηλώσεων, με το κέντρο της Αθήνας να φιλοξενεί ένα ανεπανάληπτο τριήμερο!

ΕΚΘΕΣΕΙΣ

* **Αφιέρωμα στον θρύλο της Wonder Woman.**
Ογδόντα χρόνια τώρα, η Wonder Woman είναι αναμφισβήτητα η πιο αναγνωρίσιμη υπερηρωίδα, καθώς το αποτύπωμά της στην ψυχαγωγία εκτείνεται όχι μόνο σε πολλές γενιές, αλλά και υπερβαίνει τα γλωσσικά εμπόδια και τις ηλικίες, αποτελώντας πηγή έμπνευσης, χειραφέτησης και ενδυνάμωσης για εκατομμύρια γυναίκες ανά τον κόσμο. **Η φετινή κεντρική διεθνής έκθεσή μας,** «**Ο Θρύλος της WonderWoman**» έρχεται από το Cartoon Art Museum του Σαν Φρανσίσκο και περιλαμβάνει comics, αντικείμενα και πρωτότυπες εικονογραφήσεις πολλών από τους πλέον εξέχοντες καλλιτέχνες της ηρωίδας, στην πλούσια 80χρονη ιστορία της. Το αφιέρωμα πλαισιώνουν **η παρουσίαση του Andrew Farago**, επιμελητή του Cartoon Art Museum, η πρώτη πανελλαδική προβολή του ντοκιμαντέρ **“Wonder Women – The Untold Story of American Supeheroines”**, το παιδικό πρόγραμμα “**Wonder Woman & Wonder Girl”**, και το live sketch event, «**80 Χρόνια Wonder Woman»**, όπου εικονογράφοι σχεδιάζουν τις δικές τους εκδοχές της αγαπημένης ηρωίδας, ζωντανά για το κοινό.
* **«Οι Ιστορίες μας, μας Έφεραν Εδώ» και «The Window Comics Project».** Στην πρώτη, μετανάστες και πρόσφυγες που ζουν σήμερα στις Ηνωμένες Πολιτείες αναδεικνύουν μέσα από δέκα ιστορίες, περίπλοκα και δύσκολα ζητήματα φυλής, θρησκείας, τάξης, εκπαιδευτικής ανισότητας, συστηματικής εκτόπισης και διακρίσεων, ψυχικής υγείας, αναπηρίας και ακτιβισμού. Στη δεύτερη, καλλιτέχνες comics από όλη την Ευρώπη, σχεδιάζουν σε μία σελίδα, τις επιπτώσεις της κλιματικής αλλαγής στο περιβάλλον τους.

ΑΝΙΜΑΤΙΟΝ

**Προβολή ισπανικών animation για ενήλικες:** «**Γυναίκες Δημιουργοί Κινουμένων Σχεδίων Για Τον 21ο Αιώνα**» Η δημιουργικότητα στον κόσμο του animation είναι ανεξάντλητη και η σχετική παραγωγή διαθέτει μεγάλο αριθμό δημιουργών οι οποίοι έχουν αναδείξει ένα ενδιαφέρον αναφορικό πλαίσιο της δικής τους καλλιτεχνικής έκφρασης. Σε συνεργασία με το Ινστιτούτο Θερβάντες, την πρεσβεία της Ισπανίας, και το δίκτυο MYC (Mujeres y Cine – Γυναίκες και Σινεμά), παρουσιάζεται δείγμα ταινιών animation μικρού μήκους, για ενήλικες, που συγκεντρώνει μια ενδιαφέρουσα διαγενεακή ομάδα από τις καλύτερες Ισπανίδες δημιουργούς animation: Σπουδαίες καλλιτέχνιδες αξιοποιούν τις τεράστιες δυνατότητες που προσφέρουν οι διαφορετικές τεχνικές animation και μετατρέπουν την αστάθεια που συνήθως συνοδεύει αυτή τη μορφή κινηματογραφικής έκφρασης σε μια εγγύηση εκφραστικής ελευθερίας.

ΨΗΦΙΑΚΕΣ ΕΚΘΕΣΕΙΣ (διαθέσιμες στο comicmuseum.gr)

**Πανελλήνιο Φεστιβάλ Κόμικς:** Τα έργα από τις εμβληματικές εκθέσεις του Α΄ Πανελλήνιου Φεστιβάλ Κόμικς – «**Νύχτα**» (1994) και του Β΄ Πανελλήνιου Φεστιβάλ Κόμικς – «**Μόνο τα Νεκρά Ψάρια Πάνε με το Ρεύμα**» (2012), μαζί με τα έργα που επιλέχθηκαν από τον ομώνυμο διαγωνισμό σκίτσου, παρουσιάζονται συγκεντρωμένα για πρώτη φορά.

**Αναδρομική έκθεση του τιμώμενου καλλιτέχνη, Κωνσταντίνου Σκλαβενίτη,** με περισσότερα από 40 έργα του.

**Μια Μέρα με τον Καλύτερό μου Φίλο:** Έκθεση των έργων που διακρίθηκαν στον πανελλήνιο μαθητικό διαγωνισμό comics που διοργανώθηκε από τις εκδόσεις Μεταίχμιο, την Athens Comics Library και το Ψηφιακό Μουσείο Comics με αφορμή τη σειρά comics ΚΟΥΝΕΛΙ ΚΑΙ ΑΛΕΠΟΥ.

Την Πέμπτη 14 Απριλίου στις 20.00 θα γίνει η Απονομή Βραβείων από την Ακαδημία Κόμικς ενώ καθ’ όλο το τριήμερο διεξάγονται παρουσιάσεις, ομιλίες, workshops, συζητήσεις κ.ά.